GiliGold/VAD_KnessetCorpus huggingface dataset:
סער שיינפיין: אני מגייס את כל הכוחות שלי כדי לדבר כאן ולהתעמת מול האנשים שיושבים מולי.
סער שיינפיין: בגיל 37 ביקשתי להיכנס לאח הגדול.
סער שיינפיין: רציתי לעבור חוויה, כפי שהובטחה לי, כפי שזה נראה בטלוויזיה מבחוץ: בית, שהות, כייף, משימות.
סער שיינפיין: אחרי הרבה חששות ופחדים, נפגשתי עם כל הגורמים הקשורים בהפקה הזו, החל מראש ההפקה, אלעד קופרמן, יורם זק העורך וכל מי שהיו אז האחים הגדולים.
סער שיינפיין: כולם פגשו אותי באופן אישי, דיברו איתי, הרגיעו אותי, הבטיחו לי, אמרו לי: זאת הולכת להיות חוויה יוצאת מן הכלל, משהו שאתה לא תשכח בחיים שלך.
סער שיינפיין: הבעתי בפניהם את החששות שלי: אני בן 37, יש לי משרד עורכי דין, את כל החיים שלי השקעתי בקריירה שלי ואני בסך הכל מבקש חוויה.
סער שיינפיין: אמרו לי שזה הדבר הכי נכון, מבחינתי, לעשות, שאני לא יודע איזו עונה הכינו לנו, שאני קורצתי מחומר שכל עם ישראל צריך לראות, שאני צריך להגיע לגמר.
סער שיינפיין: הבטיחו לי שישמרו עליי בכל היכולות שלהם.
סער שיינפיין: ככה נכנסתי לאח הגדול.
סער שיינפיין: אף אחד לא הזהיר אותי, שיכול להיגרם לי נזק.
סער שיינפיין: להפך, כל פעם שדיברתי על איזשהו נזק שיכול להיגרם, הם ישר שללו את זה ואמרו לי שאני לא מבין באיזה פורמט מדובר, איזה אנשים אחראים, איזו הפקה מקצועית.
סער שיינפיין: כל דבר שאיתו אפשר לשכנע אדם כדי להיכנס לאח הגדול, הם הפעילו.
נסים זאב: האם הם פנו אליך או שזה היה מיוזמתך?
סער שיינפיין: הם פנו אליי.
נסים זאב: למה הם פנו אליך?
נסים זאב: מה המיוחדות בך?
סער שיינפיין: הם עוצרים אנשים ברחוב.
סער שיינפיין: במקרה שלי מישהי שאני מכיר, שעבדה שם בהפקה, זימנה אותי לאודישן.
סער שיינפיין: בעונה הראשונה עברתי את האודישן ולא הסכמתי להיכנס, למרות שמר קופרמן נפגש איתי במשרדו והפעיל עליי המון לחצים ושכנוע בנוגע לעונה נפלאה ופורמט מצוין.
סער שיינפיין: אני פחדתי.
סער שיינפיין: פחדתי על הקריירה שלי, פחדתי על החיים שלי.
סער שיינפיין: אמרתי: כאשר תסתיים העונה וכולנו נראה במה מדובר, יוכלו לפנות אליי בנוגע לעונה השנייה.
סער שיינפיין: בעונה השנייה פנו אליי.
סער שיינפיין: גם אז הבעתי את כל החששות שלי, והיו לי קרוב ל-10 פגישות עם כל מי שמעורב בהפקה הזו.
סער שיינפיין: אני וידאתי, ביקשתי והדגשתי את הפחד מפני מה שיש לי להפסיד, וכולם עטפו אותי בחום שלא ידומיין.
סער שיינפיין: אני יודע, שכבודו לא מבין את זה.
סער שיינפיין: הם נותנים לך בדיוק את מה שאתה רוצה לשמוע.
סער שיינפיין: כבר באודישנים הם שואלים אותך, האם תסכים לעשות סקס מול המצלמה, האם אתה תלך רחוק.
סער שיינפיין: כיוון שאנחנו בוועדת החינוך, אני מבקש להדגיש את הדברים האלה.
סער שיינפיין: 10 דקות לפני שאתה נכנס לאח הגדול, מגיעים אליך לחדר אלעד קופרמן ויורם זק, ואומרים לך: "גבר, תרגיש חופשי לעשות כל מה שאתה רוצה לעשות, במקלחת, עם מי שאתה רוצה לעשות, לך על זה חופשי".
סער שיינפיין: אז אתה מבין לאן מכוונים אותך.
סער שיינפיין: אני לא התכוונתי ללכת בדרך הזו.
נסים זאב: האם זה לא הפריע לך כעורך דין, מבחינה מוסרית?
סער שיינפיין: כן.
נסים זאב: אז איך בכל זאת הסכמת?
סער שיינפיין: אני אמרתי שאני לא אעשה את זה.
סער שיינפיין: גם באודישנים יכולים לראות את זה.
סער שיינפיין: אני אמרתי שאני לא אעשה דברים כאלה, אני לא אעבור למדרגה הזו, יש לי אג'נדה, יש לי דברים שאני רוצה לדבר עליהם ב"אח הגדול", ובגלל זה נכנסתי.
סער שיינפיין: במהלך השהות, אחרי שהתקופה נהייתה מאוד קשה ומשעממת, החלטתי שאני רוצה לעזוב.
סער שיינפיין: לא רציתי להישאר שם יותר.
סער שיינפיין: אמרתי: "תודה רבה, חוויתי את החוויה שלי, אבל בסך הכל משעמם כאן.
סער שיינפיין: חוויתי את החוויה שלי.
סער שיינפיין: אני רוצה לצאת הביתה.
סער שיינפיין: סיימתי.
סער שיינפיין: ראיתי.
סער שיינפיין: תודה רבה.
סער שיינפיין: אני בן אדם מבוגר".
סער שיינפיין: ביקשו ממני להישאר.
סער שיינפיין: אני יודע שאתם לא תבינו את זה, אבל אחרי תקופה מסוימת בתוך "האח הגדול", כאשר אתה מנותק מהעולם החיצון, יש ישות אחת שאתה מתקשר איתה, והיא "האח הגדול".
סער שיינפיין: היא מאכילה אותך ונותנת לך את כל מה שאתה צריך בבית.
סער שיינפיין: אתם מפתח כלפיו איזושהי תלות, שגם אני לא הבנתי קודם.
סער שיינפיין: אני בטוח שמי שלא חווה את זה, לא יבין.
סער שיינפיין: כל הדרגים ב"אח הגדול" ביקשו ממני שאני אשאר בבית, כי זו הפקה, זו תוכנית וזה לא כך פשוט.
סער שיינפיין: שכנעו אותי המון פעמים, והסכמתי להישאר.
סער שיינפיין: כאשר נשברתי פעם נוספת, יורם זק, העורך של התוכנית, אמר לי שפרוטוקול התוכנית מחייב שאני אפגש עם האחראי על המערך הפסיכולוגי של התוכנית.
סער שיינפיין: כאשר אמרתי לו שאני לא צריך לראות פסיכיאטר, הוא אמר לי שאני לא יכול לעזוב את התוכנית מבלי לראות את הפסיכיאטר הזה.
סער שיינפיין: זה הפורמט ואלה החוקים.
סער שיינפיין: הוא ביקש שאני לא אעשה בעיות.
סער שיינפיין: אני הסכמתי.
סער שיינפיין: מה כבר יכול להיות?
סער שיינפיין: אתה רואה את האחראי על המערך הפסיכולוגי, ואתה יוצא הביתה.
סער שיינפיין: אחרי מספר ימים קראו לי לתוך חדר "האח הגדול".
סער שיינפיין: אחרי חודש וקצת בבית, אני נכנס לתוך חדר "האח הגדול", ויושב שם בן אדם.
סער שיינפיין: זו פעם ראשונה שאתה רואה בן אדם בפעם הראשונה, זה שוק שגם החברים שלי מספרים עליו.
סער שיינפיין: אותו אדם בא ומזמין אותי לשבת לידו על הספה, ומתחיל להציג את עצמו – כפי שתיארתי בעיתונים, כפי שהצגתי בגרסה שלי – כפסיכיאטר הכי טוב בעולם.
סער שיינפיין: הוא נחשב הכי טוב בארץ.
סער שיינפיין: הוא האוטוריטה בארץ.
סער שיינפיין: הוא מטפל ב"שמנה וסלתה" של המדינה.
סער שיינפיין: הוא הגיע לאח הגדול לטפל באנשים כמונו מתוך הכיף שלו ולא בשביל כסף.
סער שיינפיין: הוא יודע לטפל באנשים מהסוג שלי.
סער שיינפיין: הוא התחיל לתת שמות.
סער שיינפיין: הוא העיד על עצמו, שהוא אדם כמוני – נרקיסיסט.
סער שיינפיין: הוא אמר שהתכונות שיש לנרקיסיסטים הן התכונות הגורמות להם להיות מנהיגים ומוצלחים.
סער שיינפיין: הוא התחיל לנתח את האופי שלי בצורה מדהימה: להגיד לי מהם הפחדים שלי, מהם החששות שלי, מי אני, איפה גדלתי.
סער שיינפיין: כנראה שהוא קרא את כל התחקירים והיה לו את כל המידע.
סער שיינפיין: כנראה, שהוא איש מקצוע מנוסה.
סער שיינפיין: ככה הוא רכש את אמוני בשיחה מאוד ארוכה.
סער שיינפיין: כאשר אמרתי לו, שעם כל הכבוד לכל הדברים שהוא אומר אני מבקש לצאת הביתה ולא רוצה להישאר, הוא אמר לי שאני עוד לא יודע את זה, אבל מהניסיון שלו בטיפול בהמון אנשים כמוני הוא מבטיח לי, שכאשר אני אצא החוצה "המבנה האישיותי שלי" לא יאפשר לי להתמודד עם זה שהרמתי ידיים ויצאתי החוצה.
סער שיינפיין: כאשר אמרתי לו שהוא מדבר שטויות, כי אני בן אדם מבוגר, אני יודע מי אני, אני אצא החוצה והחיים ימשיכו כרגיל, הוא אמר לי: "אתה חושב שהחיים ימשיכו כרגיל.
סער שיינפיין: החיים כבר לא ימשיכו כרגיל.
סער שיינפיין: כל מי שהצביע לך, היה בעדך ובזבז עליך כסף, לעולם לא יסלח לך.
סער שיינפיין: אתה לא תוכל להמשיך לחיות בצורה רגילה.
סער שיינפיין: אתה לא תסלח לעצמך, ואז אתה תצטרך טיפול הרבה יותר חמור מאשר במצב רגיל בו תצא החוצה".
סער שיינפיין: כאשר אני נמצא בן הפטיש לסדן ואני אומר לו: "אני לא יכול להיות כאן, משעמם לי, אני לא רוצה להיות כאן, המקום הזה מתחיל להוציא ממני דברים רעים", הוא אמר לי שיש לכך פתרון, שהייתי צריך להתחיל לפני שנים, בדמות כדור.
סער שיינפיין: כאשר אמרתי לו שאני לא לקחתי מעולם כדורים פסיכיאטריים, הוא פשוט התחיל לצחוק עליי.
סער שיינפיין: אני לא אוכל להסביר לכם את זה אף פעם.
סער שיינפיין: יושב בן אדם על הספה לידי, שחשבתי אז שהוא אוטוריטה, ומבטל את הדברים שאתה אומר וגורם לך להבין שאתה לא מבין מה אתה אומר, כי הוא זה שרואה את העתיד והוא זה שיודע מה יקרה.
סער שיינפיין: הוא דיבר על הכדורים האלה כעל פררי של הכדורים הפסיכיאטריים.
סער שיינפיין: הוא אמר שזה בכלל לא כדור שנחשב חזק, שכולם לוקחים אותו, שאני צריך להודות לו על היום שהוא פגש אותי וגרם לי לקבל את הטיפול הזה דרכו.
סער שיינפיין: הוא ממשיך לשבח את עצמו, ואומר שהוא מגיע מטעם חברת ההפקה ומטעם קשת, והאינטרס שלו זה לדאוג לי, ואם אני רוצה לצאת מהחוויה הזו בצורה שפויה או נורמאלית, הדבר הנכון ביותר הוא להתחיל לקחת את הכדור הזה.
סער שיינפיין: עד היום אני שואל את עצמי, איך באותו רגע לא עצרתי ולקחתי את הכדור הזה.
סער שיינפיין: שנתיים אני שואל את עצמי את זה.
סער שיינפיין: אני יודע, שמי שלא היה בחוויה הזו לא יוכל להבין.
סער שיינפיין: מי שלא ירצה להרגיש יותר טוב, לא יוכל להבין את זה, כאשר עומד סדן מול הפטיש של יציאה החוצה וחוסר יכולת להתמודד עם עצמך.
סער שיינפיין: היום הוא קורא לזה פגיעה נרקיסיסטית-אובדנית.
סער שיינפיין: הוא בכלל טוען שאני הייתי מתאבד, שזה קצת יותר מסביר לי את הקשיים שלי לצאת.
רחל אדטו: כמה זמן לקחת את הכדורים?
סער שיינפיין: התחלתי לקחת 10 מיליגרם כל ערב.
סער שיינפיין: אחרי שביקשתי לעזוב פעם נוספת והכדורים לא עזרו, הוא השתמש במילים הבאות – ואני מתחייב שאלה הן המילים – "האופי הקשה שלך מתנגד לכדורים, ובגלל זה אתה לא מרגיש טוב, בגלל זה אתה נמצא בתוך הפלונטר הזה, ומהיום תיקח שני כדורים ביום – 20 מיליגרם ביום".
סער שיינפיין: אני הייתי נורא מאוכזב מעצמי.
נחמן שי: אתה ממשיך ליטול את הכדורים מאז?
סער שיינפיין: לא.
סער שיינפיין: במשך 37 שנה לא לקחתי כדורים פסיכיאטריים.
סער שיינפיין: אני קצין בצבא.
סער שיינפיין: התמודדתי עם דברים בחיים שלי.
סער שיינפיין: כאשר אני טס לחו"ל, אני לא לוקח כדור שינה.
סער שיינפיין: אני לא אוהב התערבות של כדורים.
סער שיינפיין: כאשר כואב לי הראש, רק בקצה שלו אני לוקח כדור.
פנינה טורנה: סער, מה שם הכדור שלקחת?
אלכס מילר: גברתי, האם מישהו נתן לך רשות לשאול שאלות?
פנינה טורנה: סליחה, אני לא שייכת לעולם הזה.
פנינה טורנה: כבוד, מר אלכס מילר, האם מותר לשאול שאלה?
מיכאל בן-ארי: אני חושב, שהדיון הזה קשור לוועדת הבריאות.
מיכאל בן-ארי: הסיפור הזה הוא הקצה של הטיפולים הפסיכיאטריים.
מיכאל בן-ארי: זה משהו שנחשף לעיני הציבור, אבל יש מקומות קשים ביותר שמשתמשים בזה.
מיכאל בן-ארי: אני יודע, שבשירות בתי הסוהר לוקחים דברים קשים ביותר.
נסים זאב: ובכדורגל לא משתמשים?
נסים זאב: גם בכדורגל משתמשים.
פנינה טורנה: יש כאן עוד משתתפים, שעברו את אותה חוויה ולא עברו את הדברים האלה.
נסים זאב: למה זה התעורר רק עכשיו.
נסים זאב: זה סיפור לפני שנתיים.
רחל אדטו: כמה זמן לקחת את זה, שבוע, שבועיים שלושה?
סער שיינפיין: חודשיים, אני מניח.
נסים זאב: אבל כאשר עזבת, הפסקת עם הכדורים.
סער שיינפיין: כבודכם, זה החלק הקל.
סער שיינפיין: החלק הקשה הוא, שבשלב מסוים לא יכולתי לישון בלילות.
סער שיינפיין: התחלתי לחוות כל מיני חוויות, ולא יכולתי לישון בלילות.
סער שיינפיין: קראו לי לחדר "האח הגדול", והרופא אמר שאדם נורמאלי חייב לישון 9 שעות בלילה, ולא פלא שאני פקעת עצבים ולא מתפקד כי אני לא ישן מספיק בלילות.
סער שיינפיין: הוא אמר שהוא מוסיף לי חצי כדור שינה כל ערב.
סער שיינפיין: אני חוזר: "חצי כדור שינה".
סער שיינפיין: אם אני הייתי יודע שמדובר בכדור של הפרעות אישיות וסכיזופרניה, אני בחיים לא הייתי לוקח את הכדור הזה.
סער שיינפיין: הוא עבד עליי במשך חודשיים.
סער שיינפיין: מחצי כדור הוא העלה לי את זה לכדור, אחרי שהמשכתי לא להירדם ולסבול מתופעות לוואי.
סער שיינפיין: הוא אמר לי, שהמבנה האישיותי שלי לא מאפשר לכדור הזה לעבוד, שהאופי הקשה שלי מתנגד.
סער שיינפיין: כמעט חודשיים לקחתי כדור להפרעות אישיות וסכיזופרניה, בידיעה שזה כדור שינה.
רחל אדטו: איזה כדור?
סער שיינפיין: פרספרדל.
רון טורקלטאוב: תוך כדי זה שהוא מקבל אלכוהול.
סער שיינפיין: אף אחד לא אמר מילה על אלכוהול.
סער שיינפיין: השקו אותנו שם באלכוהול.
סער שיינפיין: היה לנו בקבוק ג'ף דניאל, שהחבאנו במטבח.
סער שיינפיין: לפני כל שידור הייתי לוקח כוסית של צ'ייסר ושותה כוסיות קטנות.
סער שיינפיין: אף אחד לא אמר מילה.
סער שיינפיין: אם מישהו הלך פעם לישון והרגיש שהגוף שלו מחובר לזרם חשמל והוא לא יכול להירדם, יודע איך אני הרגשתי.
סער שיינפיין: אני לא יכול לתאר לכם מה זה רעידות בשרירים.
סער שיינפיין: הייתי מגלה את זה לזאת שהיתה איתי.
סער שיינפיין: הייתי קם כל לילה, חושב שחסר לי סוכר בגוף ומורח סנדוויץ' עם שוקולד.
סער שיינפיין: מי שראה "האח הגדול", ראה אותי אוכל פרוסות עם שוקולד בכל לילה.
סער שיינפיין: אף אחד לא אמר לי שאלה הן תופעות לוואי.
סער שיינפיין: אם אתם לוקחים כדור בחוץ, אומרים לכם שיש תופעות לוואי, ואתם יודעים שמה שאתם חווים אלה הן תופעות לוואי.
סער שיינפיין: אני חשבתי, שהדבר הזה בא מתוכי, שאני משתגע.
נסים זאב: למה זה התעורר אצלך עכשיו?
נסים זאב: למה הצפת את זה עכשיו?
סער שיינפיין: אני פחדתי לצאת מול האנשים האלה.
נסים זאב: שנתיים היית בפחד ועכשיו זה פתאום התפוצץ?
סער שיינפיין: ראשית, אני עדיין בפחד גדול מאוד ממה שערוץ התקשורת הזה וחברת ההפקה הזו יכולה לעשות.
סער שיינפיין: הם איימו עליי, והם קיימו את מה שהם איימו.
סער שיינפיין: אני ראיתי את רן תלם קורא לכדורים האלה "כדורי אהבה".
סער שיינפיין: ראיתי אותם משתמשים בציניות ובכוח התקשורת שלהם לרמוס אותי ולקרוא לי "מאיים וסוחט".
סער שיינפיין: נראה את כל האיומים והסחיטה עומדים בבית משפט.
סער שיינפיין: הם ניסו להשחיר את פניי, והם עדיין מנסים.
סער שיינפיין: חברי הכנסת, נבחרי הציבור – אנשים שצריכים להגן על אנשים כמונו.
סער שיינפיין: היום זה אני ומחר זו הבת של השכן שלכם.
סער שיינפיין: יכול להיות שאנשים מסוימים לא יתנו לילדים שלהם ללכת ל"אח הגדול", אבל יש כאלה שיתנו.
סער שיינפיין: יש כאלה שלא יודעים מה קורה שם באמת.
סער שיינפיין: כל מי שכאן נמצא, כולל אנשים שיושבים מאחורה, קיבלו כדורים וביקשו ממני לתבוע את ההפקה.
סער שיינפיין: יש לי ראיות לזה.
סער שיינפיין: הם אמרו לי: "תהיה גבר, נתבע את ההפקה".
סער שיינפיין: הם יושבים עכשיו מאחורה, כי הם עובדים אצלם.
סער שיינפיין: הם לא מדברים, והם לא מספרים את האמת.
סער שיינפיין: לי יש רק דבר אחד: את האמת.
סער שיינפיין: אני יודע מה היה שם.
סער שיינפיין: יש לי גם ראיות למכביר שההפקה גם ידעה מה היה שם.
סער שיינפיין: אני זוכר שבאחד הימים נכנסתי לחדר "האח הגדול", וישבה שם בחורה בשם מיטל בבילא, סגנית העורכת ואחת מהאחים הגדולים.
סער שיינפיין: אמרתי לה: "האם בכל פעם שאני ארצה לעזוב תתנו לי עוד כדור פסיכיאטרי, ככה אתם משאירים אותי?".
סער שיינפיין: והיא אמרה לי בפנים, ברמקולים: "זה לא כמו שאתה רואה את זה.
סער שיינפיין: זה לא ככה".
סער שיינפיין: איך הם יכולים להגיד עכשיו שהם לא ידעו מזה?
סער שיינפיין: רבינוביץ עצמו אומר שהוא עדכן את ההפקה בכל מה שהיה.
סער שיינפיין: ההפקה ניסתה ליצור שם רומן בדמות רופא.
סער שיינפיין: הוא הגיע ואמר לי: "עכשיו אתה צריך לנהל רומן, אם לא אתה עף הביתה".
נחמן שי: איזה רופא?
סער שיינפיין: ד"ר רבינוביץ.
סער שיינפיין: יום אחד נכנסתי לחדר והוא אמר לי: "מה אתה הולך לחגוג יום הולדת לחברה שלך?
סער שיינפיין: "
נסים זאב: אבל אתה מספיק בוגר בשביל להחליט אם להקשיב או לא להקשיב לו.
סער שיינפיין: שאתה יוצא ומתאבד?
סער שיינפיין: אתה אומר: אני אקח על עצמי את הסיכון שהרופא הזה טועה, ואני אחווה את הפגיעה האובדנית הזו שהוא מדבר עליה.
רון טורקלטאוב: אני רוצה להוסיף משפט.
רון טורקלטאוב: אנחנו לא מדברים עכשיו על דינים שבמשפט.
רון טורקלטאוב: אני מדבר על עניינים שהם בעיקרון.
רון טורקלטאוב: אני רוצה שנשאל את עצמנו, האם אנחנו מוכנים בשביל עניינים בידוריים להעמיד אותנו, את הציבור, להשתתף בתוכנית שכאשר נכנסים אליה צריך לחתום על מסמך שאומר כך: "אני מקבל על עצמי את הסיכונים הפיזיים והמנטאליים השונים הכרוכים בהשתתפותי בתוכנית, ונוטל על עצמי את האחריות בכל הנוגע לתוצאות התממשות סיכונים אלה.
רון טורקלטאוב: אני מסכים לכך שהשתתפותי בסדרה תהווה מבחן קיצוני של הגבולות הפיזיים והמנטאליים שלי, ושהיא נושאת עמה את הפוטנציאל למוות, לפציעה גופנית חמורה, למחלה נפשית או גופנית ולאובדן של רכוש".
נחמן שי: אבל הוא חתם.
נסים זאב: הוא חתם כאשר הוא היה בתוכנית או לפני התוכנית?
נסים זאב: הוא חתם לפני שהוא נכנס לתוכנית.
רון טורקלטאוב: אני לא מתייחס לעניינים המשפטיים.
רון טורקלטאוב: יש לי תשובה מצוינת לשאלות האלה.
רון טורקלטאוב: אני לא מתייחס לזה.
רון טורקלטאוב: אני שואל, האם אתם כנבחרי ציבור מוכנים שמסמך כזה יהווה תנאי להשתתפות בתוכנית בידור, לא במלחמה.
זבולון אורלב: בוודאי שלא.
זבולון אורלב: יש לנו שאלה מאוד עקרונית: למה אנשים חותמים?
נסים זאב: למה חתמת לפני כן?
רון טורקלטאוב: כי הם נרקיסיסטים שרוצים פרסום, וההפקה הזו מנצלת את זה באופן בוטה.
רון טורקלטאוב: זה ברור.
נחמן שי: ההערה לא עזרה.
זבולון אורלב: צריך לקחת עורך דין לפני שחותמים ולא אחרי.
רון טורקלטאוב: אי אפשר לקחת עורך דין לפני כן.
מיכאל בן-ארי: לא יכול להיות שחברת הפקה תנצל חולשות של אנשים כדי להביא אותם לכך.
מיכאל בן-ארי: לכן, ההערה שלך, חה"כ נחמן שי, היא הערה לא נכונה.
מיכאל בן-ארי: אנחנו אמורים להגן על החלשים ולא להצדיק את הדורסניים.
מיכאל בן-ארי: זו המשימה שלנו כאן.
מיכאל בן-ארי: לכן, ההערה שלך היא לא במקום.
מיכאל בן-ארי: למה הוא חתם?
מיכאל בן-ארי: כי הוא חלש.
מיכאל בן-ארי: למה הם, שהם חזקים, דורסים?
ישראל חסון: האם לתוכניות כמו "המרוץ למיליון" או "רוקדים עם כוכבים" אתה לא צריך לחתום על אותו חוזה?
רון טורקלטאוב: אני לא יודע.
רון טורקלטאוב: אם כן, יש בעיה.
אלכס מילר: זו שאלה לרגולטור.
ישראל חסון: כמעט בכל דבר שאתה עושה, גם כאשר אתה נכנס לבית חולים ומקבל טיפול, אתה חותם.
רון טורקלטאוב: אבל אתה חותם כדי לקבל טיפול שיטיב איתך ויציל את חייך ולא כדי לבדר את המוני העם.
ישראל חסון: עם נרקיסיסט זה לא מיטיב?
רון טורקלטאוב: לא.
רון טורקלטאוב: זה מרע לו, בוודאות.
רון טורקלטאוב: יש לעניין הזה חוות דעת.
נחמן שי: הוא קיבל את הכללים.
נחמן שי: יכול להיות שאחר כך, נשאל איזה כללים יש בתוכנית.
ישראל חסון: אנחנו לא מדברים על הטעם.
רון טורקלטאוב: אני לא דיברתי על המקרה שלנו.
רון טורקלטאוב: אני דיברתי על העיקרון.
רון טורקלטאוב: חשבתי שאנחנו מדברים פה על עקרונות.
סער שיינפיין: עותק של החוזה אתה לא מקבל.
אלכס מילר: מי נמצא כאן מקשת?
רן תלם: אני מנהל התוכניות של קשת.
אלכס מילר: יש לי כמה שאלות, לפני שאתה מתייחס לנושא הכללי.
אלכס מילר: האם ההפקה היתה מודעת לכך שיש טיפול רפואי פסיכיאטרי למשתתפים, ועד כמה הדבר הזה נמשך?
אלכס מילר: עד כמה ההפקה היתה מודעת לאותן ההשלכות של אותן התרופות, שקיבלו המשתתפים – במידה וקיבלו – בתוספת האלכוהול?
אלכס מילר: האם בדקתם את אותה הסוגיה, ואיזה שינויים עשיתם – אם בכלל עשיתם שינויים – ומה קורה היום מבחינת הטיפול או הליווי של הפסיכיאטרים או הפסיכולוגים?
רן תלם: השאלות הן מצוינות, ואני אענה עליהן אחת-אחת.
רן תלם: חשוב גם שתשמעו עוד אנשים שהיו באח הגדול, שבימים האחרונים הקול שלהם לא נשמע.
רן תלם: חשוב לי להקשיב לסער.
רן תלם: חשוב לי להסתכל לסער בפנים, ולהגיד לו שאני מקשיב לו.
רן תלם: חשוב לי לראות אותו יושב ומצליח לדבר.
רן תלם: חשוב לנו לראות אותו.
רן תלם: לבנו לא על סער.
רן תלם: חשוב שתשמעו עוד אנשים, שעברו את אותה חוויה והיו באותם ימים עם סער בבית.
רן תלם: יש פה גם אנשים שיצאו לפני שבועיים-שלושה מבית האח הגדול.
רן תלם: אני רוצה שתבינו, שהתמונה היא לפעמים אחרת כאשר מקשיבים לעוד אנשים.
רן תלם: אני אנסה להסביר איך התוכנית הזו שנקראת "האח הגדול" עובדת, ואז אני אתן תשובות לכל השאלות.
רן תלם: "האח הגדול" היא תוכנית ששודרה ב-120 מדינות.
רן תלם: הפיקו אותה 43 חברות הפקה שונות מסביב לעולם.
רן תלם: קרוב ל-5,000 אנשים היו דיירים של התוכנית ב-10 השנים האחרונות.
רן תלם: יש לתוכנית הזו פרוטוקול מאוד מדויק בנוגע לאייך היא מופעלת, בנוגע לצד הטלוויזיוני שלה ולהפרדה שיש בין הצד הטלוויזיוני שלה לבין הצד הרפואי שלה.
רן תלם: חשוב לי להגיד, שבמשך 4 שנים שהתוכנית הזו משודרת היא לא רק התוכנית הנצפית ביותר בטלוויזיה.
רן תלם: אנחנו לא עושים אותה אך ורק למטרות רייטינג וניצול.
רן תלם: היא גם זכתה 4 שנים ברציפות בפרס האקדמיה לתוכנית הריאליטי הטובה ביותר, על ידי אנשי האקדמיה לטלוויזיה וקולנוע.
רן תלם: יש שם עשיית טלוויזיה מצוינת.
רן תלם: חשוב להגיד, שאנחנו יושבים בדיון הזה, אבל אנחנו אנשי טלוויזיה.
רן תלם: אנחנו באים לעשות טלוויזיה.
רן תלם: אנחנו אוהבים לעשות טלוויזיה, אנחנו עושים אותה עם המון רגישות, המון רגש והמון אהבה לאנשים האלה שיושבים מאחורה.
רן תלם: את כולם אנחנו פוגשים שנגמרת התוכנית, לוחצים להם את היד, מיישרים להם מבט לעיניים ושואלים, האם החוויה היתה טובה להם.
רן תלם: ב-99% מהמקרים אנחנו מקבלים תשובה שכן.
סער שיינפיין: אותי לא שאלו אף פעם.
רן תלם: חשוב להבין איך זה עובד.
רן תלם: בכל שנה מגיעות אלינו עשרות אלפי פניות של אנשים שרוצים להשתתף בתוכנית "האח הגדול" מתוך רצון.
רן תלם: לא מתוך כפייה ולא מתוך שכנוע, אלא מתוך רצון.
רן תלם: כל אחד מהאנשים האלה עובר תהליכי מיון.
רן תלם: אחרי שאנחנו מסיימים את תהליכי המיון ומגיעים לכמות מצומצמת ביותר של אנשים, ברגע שאנחנו מחליטים שמעניין אותנו לספר את הסיפור שלהם – שמעניין אותנו לספר את הסיפור של איתם, של גואל, של אלעד ושל פנינה - אנחנו מעבירים אותם לבדיקה רפואית.
רן תלם: יש בדיקה רפואית פיזיולוגית, יש בדיקה רפואית פסיכולוגית, ורק אחרי שהאנשים המוסמכים בתחום אומרים: "כן, האיש הזה יכול להיכנס לבית האח הגדול....
נחמן שי: לפני התוכנית?
רן תלם: לפני התוכנית.
רן תלם: אני מסביר שוב: לפני התוכנית הם עוברים בדיקה רפואית פיזיולוגית ופסיכולוגית על ידי פסיכולוג.
נחמן שי: על ידי אותו אילן או רופא אחר.
רן תלם: אמרתי פסיכולוגית ולא פסיכיאטרית.
רן תלם: האנשים האלה עוברים את הבדיקה הזו, ורק אחרי שהם מקבלים אישור מלא אנחנו יכולים להתחיל להתעסק ולהכניס אותם לתוך התוכנית.
רן תלם: לפני זה, אין לנו שום יכולת להתעסק בתחום הזה.
רן תלם: אני אומר שוב: יש הפרדה מוחלטת בין אנשים שיודעים לעשות טלוויזיה – חברת ההפקה קופרמן – לבין אנשים שמתעסקים ברפואה.
רן תלם: אלו שני קוים נפרדים לחלוטין.
נסים זאב: כמה מועמדים יש לכם?
רן תלם: עשרות אלפים פונים אלינו כל שנה.
נסים זאב: אז למה היו צריכים כל כך לשדל אותו שיבוא?
רן תלם: למילה "לשדל" יש קונוטציות מאוד שליליות.
רן תלם: יושב לידי איתם.
רן תלם: אני פגשתי את איתם שבועיים לפני שנכנס לבית "האח הגדול", וניסיתי לשכנע אותו שייכנס לתוך בית "האח הגדול", מתוך הרצון שלי שישמעו את הסיפור של איתם בבית "האח הגדול".
רון טורקלטאוב: לא בגלל הרייטינג.
רן תלם: נורא חשוב לי שאנשים לא יתייחסו בציניות למה שאנחנו אומרים, כמו שאנחנו לא מתייחסים בציניות לדברים שלהם.
רון טורקלטאוב: אז אל תהיה ציני.
רן תלם: כאשר מתחילה העונה של "האח הגדול", היא מתנהלת תחת ליווי רפואי: גם פסיכולוגי וגם פיזיולוגי.
רן תלם: יש ליווי שבועי קבוע של פסיכולוג הפוגש את הדיירים.
רן תלם: אם הוא מחליט שהוא צריך התערבות של גורם נוסף, שהוא הפסיכיאטר, תזעיק ההפקה את הפסיכיאטר והפסיכיאטר ייפגש עם הדייר.
רן תלם: מה שקורה בין הפסיכיאטר לבין הדייר הוא עניין של הפסיכיאטר ושל הדייר.
אלכס מילר: כאשר ההפקה עושה את אותה בדיקה פסיכולוגית, לפני שאנשים נכנסים לתוכנית, היא צריכה להיות בטוחה שהאדם יכול מבחינה מנטאלית לעבור את התוכנית?
רן תלם: אמת.
נסים זאב: ושיש להם יכולת עמידה.
אלכס מילר: גואל, לפני כמה זמן אתה התראיינת על כך שקיבלת טיפול?
גואל פינטו: לא היה לי ראיון, זה סרט שעשיתי עבור קשת לפני שנה וחצי.
אלכס מילר: אז יש לנו שני אנשים, שלפי טענתם קיבלו טיפול.
אלכס מילר: איך הגעתם למצב, שאחרי שעשיתם בדיקה והגעתם למסקנה שהאנשים יכולים מבחינה מנטאלית להיכנס לתוכנית, פתאום מסתמן שבאמצע התוכנית הם צריכים לקבל טיפול פסיכיאטרי-תרופתי?
גואל פינטו: אתה פשוט לא היית שם.
אלכס מילר: אנחנו תכף ניכנס לשאלה המהותית בנוגע לאתיקה הרפואית - עד כמה מנגנון ההפעלה של ההחלטות – מהירות או לא מהירות - של נתינת טיפול תרופתי-פסיכיאטרי באמצע התוכנית והישארותם של אותם אנשים שנאלצו לקבל את הטיפול בתוכנית, מופעל.
אלכס מילר: השאלה שנשאלת כאן, היא עד כמה ההפקה היתה מעורבת בכל הסוגיה הזו.
אלכס מילר: האם אתם ידעתם שאותו רופא נותן טיפול תרופתי-פסיכיאטרי?
אלכס מילר: אני הבנתי, שלא כל יום הוא היה מגיע באופן אישי לכל בן אדם והיה נותן את אותן התרופות, אלא שזה הועבר גם על ידי אנשי הצוות.
אלכס מילר: חשוב לנו לשמוע, עד כמה הסוגיה הזו היתה חלק מעיצוב התוכנית.
אלכס מילר: עד כמה הסוגיה הזו היא חלק מהאסטרטגיה של עיצוב התוכנית.
אלכס מילר: כמובן שאתם צריכים להגיע לרייטינג שאתם מחפשים.
נחמן שי: רייטינג היא לא מילה מגונה.
אלכס מילר: אני לא גיניתי.
אלכס מילר: אני שאלתי, עד כמה ההתערבות של רופא צריכה להיות דרך להישג המטרה של רייטינג.
רן תלם: יש פה שאלות שצריך לשאול את אנשי המקצוע, את הרופאים.
רן תלם: יש רופא שהיה בעונה הזו, ואת השאלות הרפואיות צריך להפנות אליו.
רן תלם: הוא יענה את התשובות המקצועיות והמוסכמות שלו.
רן תלם: אני אגיד באופן חד משמעי ונורא ברור – ואני חוזר לדברי הפתיחה שלך: אל תמסמסו ואל תטעו – אין שום קשר בין עבודת התוכן של אנשי הטלוויזיה, שעושים את התוכנית הזו, לבין עבודת הרפואה.
רן תלם: אין, לא היה ולא יהיה לעולם.
רן תלם: אמר נחמן שרייטינג היא לא מילה מגונה.
רן תלם: זה נכון, אבל אנחנו עובדים עם בני אדם.
רן תלם: זה נורא חשוב לנו לתת להם את הטיפול הכי טוב שאפשר.
אלכס מילר: אתם ידעתם על זה שרבינוביץ התחיל בטיפול תרופתי?
רן תלם: יש פסיכיאטר שמטפל בדיירים.
רן תלם: הפסיכיאטר הזה נותן לנו הוראות מה לעשות: אם צריך לתת כדור לדייר מסוים, בין אם זה כדור נגד כאב ראש או כדור נגד כאב בטן.
נחמן שי: אז יש מפגש.
רן תלם: בין הצד התוכני לבין הצד הרפואי אין שום מפגש.
רן תלם: מעולם לא מועברות החלטות תוכן או התייעצויות תוכן בין פסיכולוג לבין איש שעושה את התוכן.
רן תלם: האיש שאחראי על התוכן של התוכנית הזו, מר יורם ז'ק – עורך מוכשר ומצוין, שעושה טלוויזיה מעולה כבר 4 שנים - לא פוגש את הפסיכיאטר או את הפסיכולוג כדי לדון איתו בעייני תוכן.
רן תלם: אסור לו.
רן תלם: זה חלק מהפרוטוקול של התוכנית.
אלכס מילר: ברגע שד"ר רבינוביץ מחליט על טיפול תרופתי, הוא אומר לכם איזה כדור לתת למשתתף כזה או אחר.
אלכס מילר: האם כאשר הוא נותן כדורים, אתם לא שואלים שאלות: האם אפשר לקבל את הכדור הזה ולתת לאותו דייר גם אלכוהול?
אלכס מילר: בסופו של דבר יש פה ערבוב של שני דברים.
ישראל חסון: אלכס, לאיזה מקום אתה לוקח את זה?
רחל אדטו: הם לא אמורים לדעת.
רחל אדטו: הם לא רופאים.
רן תלם: אנחנו אנשי טלוויזיה.
רן תלם: אנחנו לא רופאים.
ישראל חסון: זה נורא ואיום מה שאנחנו שואלים ובמה אנחנו מתערבים.
ישראל חסון: אני לא נכנס לסוגית הטעם בנוגע לתוכנית.
ישראל חסון: האם אתה מבין לאן אתה לוקח דיון רפואי כזה?
אלכס מילר: אני מבין בדיוק לאן אני לוקח את זה.
אלכס מילר: אני גם מבין לאן אתה לוקח את זה.
סער שיינפיין: אם, חס ושלום, היה קורה לי נזק, כל הישיבה הזו היתה מתנהלת אחרת.
סער שיינפיין: לא היו מדברים ככה.
סער שיינפיין: אם היו שומעים את הסיכונים שיש בלקיחת הכדורים האלה ושתיית כאלה כמויות של אלכוהול, כמו שאני שתיתי שם, לא היו מדברים ככה.
רחל אדטו: אבל יש מי שאחראי על הקטע הרפואי.
אנסטסיה מיכאלי: אז למה שתית?
סער שיינפיין: לא ידעתי.
סער שיינפיין: מישהו אמר לי שאסור?
אנסטסיה מיכאלי: אתה לא יודע?
סער שיינפיין: אני לא יודע.
סער שיינפיין: אף פעם לא לקחתי כאלה כדורים.
רחל אדטו: גם הוא לא יכול להיות אחראי.
רחל אדטו: גם הוא לא אמור לדעת שיש קשר בין אלכוהול לבין כדורים פסיכיאטרים.
רחל אדטו: לא הם ולא הוא.
רחל אדטו: יש רק כתובת אחת.
ישראל חסון: זה דיון לוועדת העבודה, הרווחה והבריאות.
רחל אדטו: זה לא קשור לכאן בכלל.
רן תלם: אני חושב שהתשובות שניתנו על ידי חברי הכנסת, שיושבים סביב השולחן, הן תשובות מצוינות ומדויקות.
רן תלם: אני מסכים עם מה שאמרו חברי הכנסת.
רן תלם: אני חושב, שחשוב שתקשיבו רגע אחד לאנשים שהיו בבית הזה, ותבינו שזו לא התמונה.
רן תלם: מציגים פה תמונה אחת, וחשוב שתראו עוד תמונות.
אלכס מילר: זה לא עניין של תמונה.
רן תלם: זה כן עניין.
רן תלם: זה עניין של לשמוע עוד אנשים.
אלכס מילר: אם מסתמן מצב שאותו דוקטור, שהיה מטעמכם בתוכנית, ניסה דרך הכלים שיש לרשותו בתור רופא לעצב את התוכנית איך שהוא רוצה, יש פה דבר מאוד קשה.
אלכס מילר: יכול להיות שאתם תגידו: "לא ידענו, לא מכירים, לא רוצים שזה יהיה קשור אלינו".